EL Επίσηµη Εφηµερίδα της Ευρωπαϊκής Ένωσης CE 78/434

(2004/C 78 E/0456)

ΓΡΑΠΤΗ ΕΡΩΤΗΣΗ Ε-2826/03

υποβολή: Kathleen Van Brempt (PSE) προς την Επιτροπή

(23 Σεπτεμβρίου 2003)

Θέμα: Η οικολογική οδήγηση

Εδώ και πολύ καιρό ήδη, γίνεται λόγος για την καθιέρωση ενός νέου, φιλικού προς το περιβάλλον, τρόπου οδήγησης, μέσω της εγκατάστασης ηλεκτρονικών συσκευών στα αυτοκίνητα. Η συντάκτρια της ερώτησης θα επιθυμούσε να λάβει από την Επιτροπή περισσότερες πληροφορίες σχετικά με την εν λόγω οικολογική οδήγηση.

Μπορεί να αναφέρει η Επιτροπή τι μέτρα προτίθεται να λάβει για την καθιέρωση ενός πιο φιλοπεριβαλλοντικού τρόπου οδήγησης;

Πώς κρίνει η Επιτροπή την πρόταση της ολλανδικής κυβέρνησης να εξοπλισθούν όλα τα νέα αυτοκίνητα στην Ευρώπη με έλεγχο πορείας και υπολογιστή δεδομένων οδήγησης; Σύμφωνα με τις ολλανδικές αρχές, η διάταξη αυτή θα μπορούσε να έχει ως αποτέλεσμα τη μείωση της κατανάλωσης καυσίμου εκ μέρους των αυτοκινήτων και των εκπομπών C02, κατά 10%. Είναι εφικτή η υλοποίηση της εν λόγω πρότασης;

Στο Βέλγιο συμβαίνουν πολλά ατυχήματα με φορτηγά που χρησιμοποιούν διάταξη ελέγχου πορείας. Είναι σε θέση η Επιτροπή να αποφανθεί σχετικά με τις εγγυήσεις ασφάλειας που προσφέρει η ενδεχόμενη καθιέρωση ηλεκτρονικών συσκευών και ειδικότερα του ελέγχου πορείας στα αυτοκίνητα;

Απάντηση της κυρίας de Palacio εξ ονόματος της Επιτροπής

(13 Νοεμβρίου 2003)

Είναι δυνατόν να προβλεφθεί ένα ευρύ φάσμα μέτρων για τον περιορισμό των περιβαλλοντικών επιπτώσεων των οδικών οχημάτων. Στο πλαίσιο αυτό, θα διαδραματίσουν σημαντικό ρόλο οι συμφωνίες αυτοδέσμευσης για τις εκπομπές διοξειδίου του άνθρακα και την τεχνική βελτίωση των οχημάτων.

Ο τρόπος οδήγησης αποτελεί επίσης σημαντικό παράγοντα. 'Εχει καταδειχθεί ότι η οικολογική οδήγηση (ecodriving) παρέχει τη δυνατότητα μείωσης της κατανάλωσης ενέργειας κατά 10% περίπου, με ταυτόχρονο περιορισμό των ατυχημάτων και των εκπομπών ρύπων. Η Επιτροπή έχει στηρίξει πολλά έργα στο συγκεκριμένο τομέα (βλ. δικτυακό τόπο www.ecodrive.org). Το πρόγραμμα STEER, που αποτελεί συνιστώσα του προγράμματος «Ευφυής ενέργεια — Ευρώπη», θα επιτρέψει να χρηματοδοτηθούν και άλλα έργα.

Στο τεχνολογικό πεδίο, ένας σημαντικός αριθμός έργων που υλοποιούνται βάσει του 5ου προγράμματος πλαισίου έρευνας και τεχνολογικής ανάπτυξης, αποσκοπούν στη βελτίωση των περιβαλλοντικών επιδόσεων των οχημάτων. Κύριος στόχος τους είναι γενικά η ανάπτυξη νέων τεχνολογιών για κινητήρες που θα καταναλώνουν λιγότερο καύσιμο (C02) και, ταυτόχρονα, θα είναι πιο «καθαροί». Αναφέρονται ενδεικτικά οι σημαντικές εργασίες που έχουν διεξαχθεί προς την κατεύθυνση αυτή στο πλαίσιο του έργου DEXA (από τα αρχικά του αγγλικού Diesel Engine Exhaust particles After treatment/σωματίδια των καυσαερίων των κινητήρων ντίζελ μετά από επεξεργασία) για την εξάλειψη των εκπομπών σωματιδίων από τους κινητήρες ντίζελ και του έργου VCR (από τα αρχικά του αγγλικού Variable Compression Ratio for C02-reduction of gasoline engine/μεταβλητή σχέση συμπίεσης για τη μείωση των εκπομπών C02 των βενζινοκινητήρων), που καθιστά δυνατή τη σημαντική μείωση της κατανάλωσης καυσίμου και, Kať επέκταση, των εκπομπών C02. H προσπάθεια αυτή συνεχίζεται στο 6ο πρόγραμμα πλαίσιο, βάσει του οποίου χρηματοδοτούνται νέα έργα που αναμένεται να οδηγήσουν σε νέα επιτεύγματα σε σχέση τόσο με τους συμβατικούς κινητήρες, όσο και με τις κυψέλες καυσίμου πιο μακροπρόθεσμα.

Η Επιτροπή προτίθεται να υποβάλει μέσα στους επόμενους μήνες πρόταση οδηγίας για τις ενεργειακές υπηρεσίες. Η πρόταση αυτή ενδέχεται να επιβάλλει στους προμηθευτές ενέργειας την υποχρέωση να βοηθούν τους πελάτες τους να χρησιμοποιούν καλύτερα τα ενεργειακά προϊόντα. Στον τομέα των μεταφορών, θα παρέχονται στους πελάτες συμβουλές για την καλύτερη διαχείριση των ενεργειακών δαπανών τους, τον έλεγχο της πίεσης των ελαστικών των αυτοκινήτων τους και την παρακολούθηση μαθημάτων οικολογικής οδήγησης.

Όσον αφορά την πρόταση των Κάτω Χωρών να καταστεί υποχρεωτική η εγκατάσταση συστημάτων σταθεροποίησης της ταχύτητας (cruise control), επειδή η έγκριση τύπου των οχημάτων υπάγεται στην αρμοδιότητα της Κοινότητας, θα πρέπει να υποβληθεί στην Επιτροπή συγκεκριμένο σχέδιο, ώστε η τελευταία να εκτιμήσει τις πρακτικές συνέπειές του και τη σκοπιμότητα υποβολής πρότασης στα δύο συναρμόδια νομοθετικά όργανα. Σε κάθε περίπτωση, πρόκειται για μία μεταξύ πολλών καινοτόμων τεχνολογιών που θα μπορούσαν να εφαρμοστούν με σκοπό τη βελτίωση της προστασίας του περιβάλλοντος και της ασφάλειας. Οι επιπτώσεις των διαφόρων εναλλακτικών δυνατοτήτων θα πρέπει να σταθμιστούν επιμελώς, ώστε να επιλεγεί η αποτελεσματικότερη λύση.

Τέλος, σχετικά με τα ατυχήματα που συμβαίνουν στο Βέλγιο με βαρέα φορτηγά οχήματα εξοπλισμένα με σύστημα σταθεροποίησης της ταχύτητας, το αξιότιμο μέλος του Κοινοβουλίου παραπέμπεται στην απάντηση στη γραπτή ερώτηση αριθ. Ε-1501/03 (1).

(1) ΕΕ C 70 Ε της 20.3.2004, σελ. 48.